Både i 2014 og 2015 har MELD - hvor Morten Messerschmidt var formand - betalt cirka 100.000 kroner til udgifter i forbindelse med DF’s tredages sommergruppemøder. Det viser MELD-dokumenter, som Ekstra Bladet bringer søndag.

Messerschmidt har til EU oplyst, at MELD har afholdt to sommerkonferencer i Danmark. Men papirerne afslører, at DF præcis samtidig har afholdt partiets sommergruppemøder på de samme hoteller og med de samme deltagere.

Det har hverken MELD eller Messerschmidt dog oplyst til Europa-Parlamentet – men har tværtimod hævdet, at den omstridte ’fond’ var eneansvarlig for konferencerne. Reelt har MELD altså betalt en stor del af DF’s sommerophold i Kolding og Skagen.

Dermed har Meld med EU-penge støttet et nationalt parti økonomisk, hvilket strider imod EU’s regler.

’Finansieringen af politiske partier på europæisk plan (...) kan ikke anvendes til direkte eller indirekte finansiering af andre politiske partier og navnlig ikke af nationale partier eller kandidater’, lyder det i forordningen om finansiering af europæiske partier fra 2003.

Ifølge MELDs regler skal kontrakter for over 13.800 euro i udbud hos tre leverandører. I 2014 betalte MELD præcis 13.800 euro for opholdet i Kolding, mens regningen i 2015 i Skagen landede på knap 13.200 euro. Dermed undgik Morten Messerschmidt begge gange at sende de såkaldte sommerkonferencer i udbud. Derfor kunne de holdes samme tid og sted som DF's sommergruppemøde.

Morten Messerschmidt udtaler til Ekstra Bladet, at der ikke er brudt nogle regler – og at det helt rimeligt, at EU-borgerne betaler, fordi DF’s folketingsgruppe har drøftet europæiske emner.

- Det er fuldstændig inden for skiven, at EU betaler for en EU-konference, hvor der også deltager folketingsmedlemmer, siger han til Ekstra Bladet.

Han forklarer, at han ikke selv har stået for at betale regningerne, men at det er blevet koordineret mellem sekretariaterne hos DF og MELD.